KIRJALLINEN KYSYMYS E-0173/02 esittäjä(t): Bart Staes (Verts/ALE) komissiolle. Yhteisön toimielimissä vierailevien henkilöiden vastaanotossa käytetty kieli.



Virallinen lehti nro 205 E , 29/08/2002 s. 0087 - 0088



KIRJALLINEN KYSYMYS E-0173/02 esittäjä(t): Bart Staes (Verts/ALE) komissiolle (6. helmikuuta 2002) Aihe: Yhteisön toimielimissä vierailevien henkilöiden vastaanotossa käytetty kieli Entiselle Euroopan parlamentin jäsenelle André Monteynelle lähettämässään kirjeessä henkilöstöstä ja hallinnosta vastaavan pääosaston protokolla- ja turvallisuusyksikkö myöntää, että Bryssel on virallisesti kaksikielinen. Kyseisestä vastauksesta käy ilmi myös, että budjettisyistä ja käytännön näkökohtien huomioon ottamiseksi useimmat Euroopan komission vastaanottotiskeistä on lopetettu, koska useimmilla vierailijoilla on etukäteen sovittu tapaamisaika. Toisaalta komissio on kuitenkin panostanut vartiointiin. 1. Mihin käytännön näkökohtiin perustuu päätös supistaa vastaanottotiskien määrää? Entä mitä budjettisyitä on päätöksen takana? 2. Myöntääkö komissio, että se ei voi nyt taata, että Brysselissä sijaitseviin toimielimiin saapuvia vieraita palvellaan myös joko hollanniksi tai ranskaksi? 3. Aikooko komissio vaatia vähintään hollannin ja ranskan kielen taitoa henkilöstöltä, jonka tehtäviin kuuluu vieraiden vastaanottaminen, joko vastaanottopisteessä tai muualla? Jos vastaus on kielteinen, miten komissio perustelee sen, että se ei edellytä kyseisen kaksikielisyyden noudattamista? 4. Aikooko komissio vaatia myös vartiointiyrityksiltä, että Euroopan unionin Brysselin toimipisteiden vartioinnista vastaavan henkilöstön on osattava sekä hollantia että ranskaa? Jos vastaus on kielteinen, miksi komissio ei aio edellyttää sitä? Jos vastaus on myönteinen, miten komissio aikoo toteuttaa kyseisen kaksikielisyyden vaatimuksen? Neil Kinnockin komission puolesta antama vastaus (8. huhtikuuta 2002) Arvoisa parlamentin jäsen lienee tietoinen siitä, että komissio on EU:n toimielin, jossa toimii 15 jäsenvaltiota ja jossa on 11 virallista kieltä. Arvoisa parlamentin jäsen on varmaankin tietoinen myös siitä, että toimielimenä komission isäntämaa on Belgia (ja muissa toimipaikoissa muu jäsenvaltio), jossa on kolme virallista kieltä: ranska, hollanti ja saksa. Viimeisten kahden vuoden aikana on suljettu tai yhdistetty ainoastaan neljä vastaanottotiskiä. Käytännön syynä vastaanottotiskien vähentämiseen oli se, että ehdottomasti suurin osa vierailijoista otetaan vastaan rakennuksissa, joissa työskentelevät Euroopan komission jäsenet, ja että toimiessaan selvästi niukoilla määrärahoilla ja kustannuspaineiden alaisena komission oli löydettävä tehokkaita keinoja varmistaa turvallisuuden ylläpito ja vierailijoiden asianmukainen vastaanotto. Lisäksi arvoisa parlamentin jäsen varmaankin tietää, että komissio on tarkastellut kaikkia toimintojaan sellaisten toimintojen ulkoistamiseksi, joista virkamiesten ei ole välttämättä tarpeen huolehtia. Tämän vuoden toiselta puoliskolta lähtien komissio pyrkii varmistamaan, että kaikissa rakennuksissa, joissa työskentelee komission jäseniä, olisi vähintään yksi vastaanottovirkailija turvallisuushenkilöstön lisäksi. Pääsyä kaikkiin komission rakennuksiin valvova turvapalvelu on hoidettu monien vuosien ajan alihankintana. Alihankkijan toimittaman henkilöstön vaaditaan kykenevän opastamaan vierailijoita vähintään kahdella toimielimen kielellä, joista yhden on oltava työkieli. Komissiolla on nykyisin Brysselissä käytössään yli 60 rakennusta. Komission tärkeimmissä rakennuksissa työskentelee vastaanottovirkailijoita virkamiehinä. Nämä virkamiehet on erityisesti koulutettu ottamaan vastaan vierailijoita. He puhuvat useita yhteisön kieliä ja vähintään ranskaa ja englantia. Yleisesti ottaen komission rakennuksissa kuitenkin on turvavalvontatiski, jonka ääressä kirjataan vierailijat mutta joka ei varsinaisesti ole vastaanottotiski. Näihin rakennuksiin tulevat vierailijat saapuvat komissioon pääasiassa sovittuihin tapaamisiin, ja heitä tulee kaikista 15 jäsenvaltiosta ja yhä useammin unionin ehdokasvaltioista sekä myös muista maista kaikkialta maailmasta. Komissiolla on Brysselissä edustusto osoitteessa Rue Archimede 73 sekä Info Point Europe -tiedotuspiste osoitteessa Rue de la Loi 242, mistä vierailijat voivat saada materiaalia kaikilla virallisilla kielillä. Lisäksi neuvontaa voidaan antaa monilla kielillä, myös Belgian virallisilla kielillä.